b'\n_START_ARTICLE_\nAnnihilationismi\n_START_PARAGRAPH_\nAnnihilationismi tai annihilaatio-oppi on kristillinen oppij\xc3\xa4rjestelm\xc3\xa4 eli doktriini, jonka mukaan uskosta osattomat ihmiset tuomitaan kuolemansa ja yl\xc3\xb6snousemuksensa j\xc3\xa4lkeen tuhottaviksi, ikuisen piinan sijasta._NEWLINE_Jotkut annihilationistit, kuten esimerkiksi adventistit, uskovat ett\xc3\xa4 syntiset joutuvat k\xc3\xa4rsim\xc3\xa4\xc3\xa4n tulisessa j\xc3\xa4rvess\xc3\xa4 syntiens\xc3\xa4 perusteella m\xc3\xa4\xc3\xa4r\xc3\xa4tyn ajan ennen kuin heid\xc3\xa4n olemassaolonsa lakkaa._NEWLINE_Toiset annihilationistit, kuten esimerkiksi Jehovan todistajat, eiv\xc3\xa4t usko tulessa piinaamiseen ja pit\xc3\xa4v\xc3\xa4t sit\xc3\xa4 pakanallisena oppina._NEWLINE_Annihilationismista k\xc3\xa4ytet\xc3\xa4\xc3\xa4n my\xc3\xb6s k\xc3\xa4sitett\xc3\xa4 tyhjiinraukeaminen. K\xc3\xa4site ei ole saavuttanut virallista tukea kristillisilt\xc3\xa4 suuntauksilta lukuun ottamatta yksitt\xc3\xa4isi\xc3\xa4 her\xc3\xa4tysliikkeit\xc3\xa4. Valtaosan kirkko-oppien mukaan syntiset joutuvat ikuiseen helvettiin, josta k\xc3\xa4ytet\xc3\xa4\xc3\xa4n toisinaan sanaa kadotus.\n_START_SECTION_\nHistoria\n_START_PARAGRAPH_\nAnnihilaatiolle on esitetty perusteita Uudessa testamentissa sek\xc3\xa4 Paavalin kirjeiss\xc3\xa4 ett\xc3\xa4 Johanneksen evankeliumissa mainitusta syntisen sielun kuolemanj\xc3\xa4lkeisest\xc3\xa4 tuhoamisesta. T\xc3\xa4st\xc3\xa4 mahdollisuudesta keskusteltiin kristikunnan alun teologiassa ja my\xc3\xb6s kaikkien mahdollisuudesta pelastua. N\xc3\xa4m\xc3\xa4 n\xc3\xa4k\xc3\xb6kulmat h\xc3\xa4visiv\xc3\xa4t ikuiselle helvetille ja viimeist\xc3\xa4\xc3\xa4n keskiajan kynnyksell\xc3\xa4 piinahelvetist\xc3\xa4 tuli ainoa mahdollinen tulkinta._NEWLINE_Tyhjiinraukeamiseen sai heikosti kannatusta ennen 1800-lukua. Merkitt\xc3\xa4vin annihilationismia kannattanut liike oli 1800-luvun puoliv\xc3\xa4liss\xc3\xa4 milleril\xc3\xa4isest\xc3\xa4 adventismista irtaantunut seitsem\xc3\xa4nnen p\xc3\xa4iv\xc3\xa4n adventistit eli Adventtikirkko. Se syntyi Pohjois-Amerikassa toisen her\xc3\xa4tysliikeaallon my\xc3\xb6t\xc3\xa4._NEWLINE_Toinen milleril\xc3\xa4isest\xc3\xa4 adventismista 1870-luvulla erkaantunut Jehovan todistajat -liike peri my\xc3\xb6s tyhjiinraukeamisopin. Adventtikirkon n\xc3\xa4kemys on ns. konditionalistinen. Annihilaatio tapahtuu lopullisesti vasta jumalattomien yl\xc3\xb6snousemuksen j\xc3\xa4lkeen tapahtuvan tekojen mukaisen rankaisemisen j\xc3\xa4lkeen._NEWLINE_Kirkollinen kahden tuhannen vuoden helvettiperinne on asetettu uudessa teologiassa kyseenalaiseksi. Samalla annihilaatio-oppi on saanut teologien tukea puolelleen, vaikkakaan se ei ole saavuttanut virallista tukea kristillisilt\xc3\xa4 suuntauksilta lukuun ottamatta yksitt\xc3\xa4isi\xc3\xa4 her\xc3\xa4tysliikkeit\xc3\xa4. Karkeasti jakaen nykyisten kristillisten teologien johtop\xc3\xa4\xc3\xa4t\xc3\xb6kset ovat joko sielun katoaminen tai ikuinen k\xc3\xa4rsimys. Toisinaan teologit liikkuvat n\xc3\xa4iden kahden v\xc3\xa4lisell\xc3\xa4 rajamaalla ja kirjoittajan lopullinen kanta j\xc3\xa4\xc3\xa4 ep\xc3\xa4selv\xc3\xa4ksi.'